b'\n_START_ARTICLE_\nGregor Krek\n_START_SECTION_\n\xc5\xbdivljenje in delo\n_START_PARAGRAPH_\nGimnazijo je v letih 1852\xe2\x88\x9260 obiskoval v Ljubljani. Klasi\xc4\x8dno filologijo je \xc5\xa1tudiral v Gradcu, kjer je bil leta 1864 promoviran. Eno leto je poslu\xc5\xa1al Miklo\xc5\xa1i\xc4\x8deva predavanja. Potem pa je leta 1865 opravil profesorski izpit._NEWLINE_Kot diplomiran slavist je slu\xc5\xbeboval najprej na realki v Gradcu. Ko se je na gra\xc5\xa1ki univerzi leta 1867 habilitiral za slovanske jezike in slovstvo, je postal tam prvi profesor slavistike leta 1871. Dvignil je slovensko stolico na znanstveno vi\xc5\xa1ino in ustanovil slavisti\xc4\x8dni seminar. Po upokojitvi 1902 je bival pove\xc4\x8dini v Ljubljani. Umrl je 2. avgusta 1905 v Gradcu, pokopan pa je v Ljubljani._NEWLINE_Kot znanstvenik je prou\xc4\x8deval starej\xc5\xa1e slovansko slovstvo, zlasti ljudsko blago. Bil je soustanovitelj celov\xc5\xa1kega Kresa, kjer je objavil ve\xc4\x8dino razprav, sicer pa je priob\xc4\x8deval \xc5\xa1tudije v nem\xc5\xa1kih strokovnih revijah in je napisal tudi ve\xc4\x8d knjig. Njegov sin Gregor je bil odli\xc4\x8den skladatelj in pravnik, profesor pravne fakultete v Ljubljani, \xc4\x8dlan Slovenske akademije znanosti in umetnosti ter njen prvi generalni tajnik.'